Lahteen tulevat 120 opiskelupaikkaa vasta alkusoittoa? Grahn-Laasonen: "Toiminnan laajentaminen on mahdollista"

Lutin rehtorin Juha-Matti Saksan mukaan yliopisto olisi valmis lisäämään opiskelupaikkoja jopa parilla sadalla, jos ministeriö suostuu nostamaan tutkintokattoa.

Opetusministeri Sanni Grahn-Laasonen (kok.) kannustaa Lahden alueen oppilaitoksia ja yrityksiä entistä tiiviimpään yhteistyöhön, jotta yritysten tarpeet ja tekijät kohtaavat jatkossa nykyistä paremmin. Sami Kuusivirta

Erno Laisi

Lahteen toden teolla ensi syksynä rantautuvan Lut-yliopiston tutkintojen määrässä olisi nostamisen varaa, sanoo opetusministeri Sanni Grahn-Laasonen (kok.).

Vaikka ministeri tai opetusministeriö ei voi suoraan vaikuttaa korkeakoulujen aloituspaikkojen määrään, on tutkintokatossa ministeriön mukaan korottamisen varaa. Jos tutkintomääriä lähdetään Lutissa nostamaan, on Lahdella hyvät mahdollisuudet saada tulevina vuosina lisää opiskelijoita, Grahn-Laasonen sanoo.

Kuinka paljon Lut sijoittaa opiskelupaikkoja tulevaisuudessa nimenomaisesti Lahteen, on yliopiston oma asia, Laasonen lisää.

- Ministeriö ei sääntele aloituspaikkoja, vaan ne ovat korkeakoulujen käsissä. Ministeriö määrittelee kuitenkin yhteistyössä korkeakoulujen kanssa tutkintokatot. Nykyisissä tutkintokatoissa on tekniikan ja kauppatieteen aloilla edelleen kasvun varaa. Jo sen puitteissa toiminnan laajentaminen Lahdessakin on mahdollista. Tämä tulee eteen siksikin, että koulutustasoa halutaan nostaa.

Grahn-Laasonen: Tavoitteeksi tutkintokattojen nostaminen

Ensi syksynä Lahdessa aloittaa yksi englannin kielinen ja kaksi suomenkielistä diplomi-insinöörien maisteriohjelmaa ja yksi kauppatieteiden maisteriohjelma. Yhteensä ohjelmissa on 120 opiskelupaikkaa. Lahdessa voi ensi syksynä opiskella muun muassa tuotantotalouden, energiatekniikan ja johtamisen maisteriohjelmissa. Toistaiseksi Lahteen ei ole tulossa kandidaattitasoista koulutusta. Professoreita Lahdessa on ensi syksystä lähtien vähintään kymmenen.

- Se on erinomaisen hyvä alku, Grahn-Laasonen sanoo.

Tutkintojen määrää on tarkoitus kasvattaa viimeistään seuraavaa yliopiston ja opetusministeriön sopimuskautta neuvoteltaessa. Nykyinen sopimus päättyy vuonna 2020.

- Seuraavalle sopimuskaudelle on otettava tavoitteeksi tutkintokattojen nostaminen, myös uuden perustettavan yliopiston osalta, Grahn-Laasonen jatkaa.

Grahn-Laasonen ei vielä sano, kuinka paljon tutkintokatossa on kasvattamisen varaa.

Lutin nykyinen tutkintokatto on 640 maisteria vuodessa, kertoo Lutin rehtori Juha-Matti Saksa. Jokaisella yliopistolla on oma tutkintokattonsa. Lutille nykyinen katto on käymässä matalaksi. Kuluvana vuonna maisterin tai diplomi-insinöörin paperit saa ennusteen mukaan 635 opiskelijaa.

- Joillakin yliopistoilla voi olla jopa useita satoja alle katon.

Saksan mukaan Lutissa olisi valmius nostaa koulutettavien määrää jopa parilla sadalla.

- Käytännössä me olemme valmiita kouluttamaan selvästi enemmän. Pystyisimme ottamaan 120 lisäpaikkaa milloin tahansa. Tarvittaessa pystytään ottamaan pari sataakin.

Tutkintokatto on yliopistoille raju, sanoo Saksa.

- Jos koulutamme katon yli, maksaa opetusministeriö yli menevistä tutkinnoista nolla euroa. Opiskelija siitä toki hyötyy, mutta yliopistolle siitä on haittaa.

"Lahdessa löytyy huomattavan paljon potentiaalia"

Onko Lutin kasvun mahdollisuudet nimenomaan Lahdessa eikä niinkään enää Lappeenrannassa? Suoraa vastausta ei tule, koska Grahn-Laasonen ei halua alkaa linjailla tulevaisuuden visioita yliopiston puolesta.

- Kannustaisin välttämään kaupunkien välistä vastakkainasettelua tällaisessa uudessa yhteistyötilanteessa. Täytyy muistaa, että Lut tarjoaa jo nyt koulutusta muuallakin. Lut on merkittävä toimija esimerkiksi positiivisen rakennemuutoksen taklaamisessa Lounais-Suomessa. Tämäkin esimerkki kertoo siitä, että koulutuksesta tulee entistä enemmän paikasta ja ajasta riippumatonta.

Rehtori Saksa huomauttaa, että aloituspaikoista päättää yliopiston hallitus. Lahdessa on kuitenkin suurta potentiaalia, koska maisterikoulutus on ollut aiemmin suorastaan mitätöntä.

- Oletan, että Lahdessa löytyy huomattavan paljon potentiaalia. Suunta on kuitenkin selvä. Jos ministeriö kasvattaa tutkintokattoa esimerkiksi 200:lla, kasvattaa se Lahdessakin opiskelevien määrää.

"Suomen ja Lahden tulevien vuosien kasvu rakentuu korkean osaamisen varaan"

Grahn-Laasonen sanoo, että verrokkikaupunkeihin nähden Lahden ”kipukohtana” on ollut muita matalampi koulutustaso. Hän pitää Lahden ”kohtalonkysymyksenä” sitä, kuinka Lahdessa osataan hyödyntää Lutin myötä aukeavat mahdollisuudet.

- Lahden on erittäin tärkeää kehittyä osana suurten kaupunkien verkostoa ja nostaa koulutustasoa sekä kytkeä koulutuksen kehittäminen vahvasti osaksi elinkeinopolitiikkaa. Se kannattaa, koska Suomen ja Lahden tulevien vuosien kasvu rakentuu korkean osaamisen varaan.

Matalan koulutustason duunarikaupunki on kärsinyt jo 1990-luvun lamasta lähtien erityisesti teollisten työpaikkojen katomaisesta.

- [Matala koulutustaso] on varmasti näkynyt siinä, että talouden taantumat ovat iskeneet Lahteen erityisen kipeästi, kun rakennemuutos on ollut niin suurta.

Grahn-Laasonen kannustaa eri oppilaitoksia toiselta asteelta korkea-asteelle tekemään jatkossa entistä tiiviimpää yhteistyötä alueen yritysten kanssa, jotta tekijät ja työt kohtaavat aiempaa paremmin. Tämän viestin Grahn-Laasonen sanoo saaneensa suoraan paikallisilta yrittäjiltä.

- Lahtelaisten yrityselämän keskeisten vaikuttajien kanssa käymieni keskusteluiden pohjalta uskallan sanoa, että yritysten, korkeakoulutusta tarjoavien toimijoiden ja toisen asteen oppilaitosten yhteistyössä on tiivistämisen varaa.

"Suurin kunnia rohkeudesta kuuluu alueen toimijoille"

Lappeenrannan teknillinen yliopisto haluaa uuden korkeakoulukonsernin muodostumisen yhteydessä vaihtaa nimeä Lappeenrannan-Lahden teknilliseksi yliopistoksi. Ministeri Grahn-Laasoselle nimi kelpaa vallan mainiosti. Hän on aloittanut ministeriössä lainvalmistelun, joka mahdollistaa nimenmuutoksen. Lakimuutos on tulossa eduskunnan käsittelyyn vielä tämän syksyn aikana.

Lahdesta on toden totta tulossa yliopistokaupunki. Kuinka suuren kunnian opetusministeri ottaa itselleen siitä, että Lut tulee ryminällä nyt Lahteen?

- Suurin kunnia rohkeudesta kuuluu alueen toimijoille. Olen tietysti rohkaissut [lahtelaisia] toimimaan ja ollut keskustelussa vahvasti mukana. Lainsäädäntö tulee tietysti ministeriöstä ja sen vauhdittaminen ja eteenpäin vieminen on kuulunut minun tehtäviini.